b'\n_START_ARTICLE_\nKultainen kompassi (elokuva)\n_START_SECTION_\nJuoni\n_START_PARAGRAPH_\nElokuva sijoittuu yhteen rinnakkaisista maailmoista, jossa henkil\xc3\xb6n sielu el\xc3\xa4\xc3\xa4 el\xc3\xa4imen hahmon ottaneessa daimonissa ja jossa on salaper\xc3\xa4isi\xc3\xa4 Tomuksi kutsuttuja alkeishiukkasia. Maailmaa hallitsee uskonnollinen voima nimelt\xc3\xa4 Magisterium, joka on kielt\xc3\xa4nyt mainitsemasta Tomun olemassaoloa. Jordan Collegessa asuu orpo tytt\xc3\xb6 nimelt\xc3\xa4 Lyra Belacqua oman daimoninsa Pantalaimonin (Pan) kanssa. Lyra saa vahingossa tiet\xc3\xa4\xc3\xa4 Magisteriumin edustajan Fra Pavelin aikovan myrkytt\xc3\xa4\xc3\xa4 h\xc3\xa4nen sed\xc3\xa4lleen, lordi Asrielille, tarkoitetun juoman. H\xc3\xa4n varoittaa set\xc3\xa4\xc3\xa4ns\xc3\xa4, joka neuvoo h\xc3\xa4nt\xc3\xa4 pysym\xc3\xa4\xc3\xa4n piilossa. Lyra kuuntelee, kun Asriel pit\xc3\xa4\xc3\xa4 luentoa Tomusta ja siihen liittyvist\xc3\xa4 havainnoistaan. Asriel saa haluamansa rahoituksen matkustaakseen itse pohjoiseen Svalbardiin, mutta k\xc3\xa4skee Lyraa j\xc3\xa4\xc3\xa4m\xc3\xa4\xc3\xa4n kotiin._NEWLINE_P\xc3\xa4iv\xc3\xa4llisell\xc3\xa4 Lyra tapaa rouva Coulterin, joka haluaa Lyran avustajakseen matkalle Svalbardiin. Ennen l\xc3\xa4ht\xc3\xb6\xc3\xa4\xc3\xa4n Lyra saa rehtorilta viimeisen j\xc3\xa4ljell\xc3\xa4 olevan aletiometrin, kompassimaisen laitteen, joka kertoo totuuden. Magisterium oli tuhonnut muut aletiometrin, joten rehtori neuvoo pit\xc3\xa4m\xc3\xa4\xc3\xa4n aletiometrin olemassaolon salassa Coulterilta._NEWLINE_Coulter kuitenkin vaikuttaa vain pit\xc3\xa4v\xc3\xa4n Lyran talollaan ja kun Lyra mainitsee Tomun, h\xc3\xa4n k\xc3\xa4skee t\xc3\xa4t\xc3\xa4 olemaan puhumatta siit\xc3\xa4 sek\xc3\xa4 j\xc3\xa4tt\xc3\xa4m\xc3\xa4\xc3\xa4n aletiometrin s\xc3\xa4ilytt\xc3\xa4v\xc3\xa4n olkalaukun. Coulterin daimoni (kultaleijona-apina) hy\xc3\xb6kk\xc3\xa4\xc3\xa4 Panin kimppuun, ja saa Lyran tottelemaan. Lyra ja Pan saavat selville Coulterin johtavan Yleist\xc3\xa4 Uhraamislautakuntaa, jotka ovat itse "Kahmaisijoita" ja siepanneet paikallisia lapsia. H\xc3\xa4n saa tiet\xc3\xa4\xc3\xa4 my\xc3\xb6s yst\xc3\xa4viens\xc3\xa4 Roger Parslowin ja gypti Bilyl Costan olevan siepattu._NEWLINE_Rouva Coulterin daimoni yritt\xc3\xa4\xc3\xa4 varastaa aletiometrin, mutta Lyra ja Pan pakenevat se mukanaan kaduille. Kahmaisijat jahtaavat heit\xc3\xa4, mutta sitten gyptit pelastavat heid\xc3\xa4t. Gyptit matkaavat Lyra mukanaan veneell\xc3\xa4 kohti pohjoista pelastaakseen lapsensa. Lyra n\xc3\xa4ytt\xc3\xa4\xc3\xa4 aletiometrins\xc3\xa4 lordi John Faalle sek\xc3\xa4 Farder Coramille, joka kertoo sen toimintatavasta._NEWLINE_Rouva Coulter l\xc3\xa4hett\xc3\xa4\xc3\xa4 kaksi mekaanista lent\xc3\xa4v\xc3\xa4\xc3\xa4 vakoojaa Lyran ja Panin per\xc3\xa4\xc3\xa4n, Coram saa toisen vangittua ja kertoo sen piikiss\xc3\xa4 olevan unimyrkky\xc3\xa4. Y\xc3\xb6n aikana laivan kannelle ilmesyy Serafina Pekkala, noitien kuningatar, joka kertoo Kahmaisijoiden viev\xc3\xa4n lapset paikkaan nimelt\xc3\xa4 Bolvangar._NEWLINE_Trollesundissa Lyra tapaa aeronautin nimelt\xc3\xa4 Lee Scoresby, joka neuvoo h\xc3\xa4nt\xc3\xa4 etsim\xc3\xa4\xc3\xa4n avuksi haarniskakarhun. L\xc3\xa4hist\xc3\xb6ll\xc3\xa4 asui karkotettu j\xc3\xa4\xc3\xa4karhu Iorek Byrnison, jonka haarniskan paikalliset olivat vieneet. Aletiometrill\xc3\xa4 Lyra paikantaa haarniskan ja saatuaan sen takaisin Iorek liittyy Scoresbyn mukana Lyran seuraan._NEWLINE_Y\xc3\xb6ll\xc3\xa4 Iorekin sel\xc3\xa4ss\xc3\xa4 ratsastava Lyra l\xc3\xb6yt\xc3\xa4\xc3\xa4 Billyn erotettuna daimonistaan Salciliasta. Lyra saa viety\xc3\xa4 Billyn t\xc3\xa4m\xc3\xa4n \xc3\xa4idin luokse, mutta joutuu itse samojedien vangiksi. H\xc3\xa4net vied\xc3\xa4\xc3\xa4n panssarikarhujen kuninkaalle Ragnar Sturlussonille. Lyra suostuttelee Iorekia haastamaan t\xc3\xa4m\xc3\xa4n. Aluksi Ragnar on aluksi v\xc3\xa4h\xc3\xa4ll\xc3\xa4 voittaa, mutta lopulta Iorek onnistuu tappamaan t\xc3\xa4m\xc3\xa4n ja h\xc3\xa4nest\xc3\xa4 tulee uusi kuningas. Iorek vie Lyran ohuelle j\xc3\xa4\xc3\xa4sillalle l\xc3\xa4hell\xc3\xa4 Bolvangaria. H\xc3\xa4net otetaan kiinni ja vied\xc3\xa4\xc3\xa4n muiden kadonneiden lasten luokse. Lyra onnistuu saamaan selville, ett\xc3\xa4 Magisteriumin tiedemiehet yritt\xc3\xa4v\xc3\xa4t irrottaa lapset ja daimonit toisistaan. Juuri kun Lyra itse on joutumassa koneeseen, h\xc3\xa4n menett\xc3\xa4\xc3\xa4 tajuntansa ja rouva Coulter pelastaa h\xc3\xa4net._NEWLINE_Lyran her\xc3\xa4tty\xc3\xa4, rouva Coulter selitt\xc3\xa4\xc3\xa4 t\xc3\xa4lle irrottamisprosessin tarkoituksen ja paljastaa Lyralle olevansa t\xc3\xa4m\xc3\xa4n \xc3\xa4iti. Lyra arvaa is\xc3\xa4ns\xc3\xa4 olevan lordi Asriel. Rouva Coulter pyyt\xc3\xa4\xc3\xa4 antamaan aletiometrin, mutta Lyra antaakin metalliastian, johon lent\xc3\xa4v\xc3\xa4 vakooja oli suljettu. Vakooja pist\xc3\xa4\xc3\xa4 rouva Coulteria ja tekee t\xc3\xa4st\xc3\xa4 tajuttoman. Sitten Lyra aiheuttaa ketjureaktion, joka r\xc3\xa4j\xc3\xa4ytt\xc3\xa4\xc3\xa4 irrotuskoneen ja samalla hajottaa koko laitoksen._NEWLINE_Tartaarimets\xc3\xa4st\xc3\xa4j\xc3\xa4t ja n\xc3\xa4iden susidaimonit hy\xc3\xb6kk\xc3\xa4\xc3\xa4v\xc3\xa4t lasten kimppuun. Iorek, gyptit sek\xc3\xa4 Serafina Pekkalan johtamat noidat k\xc3\xa4yv\xc3\xa4t taistoon ja voittavat. Mutta etel\xc3\xa4\xc3\xa4n palaamisen sijaan Lyra, Roger, Iorek ja Scoresby matkaavat pohjoiseene etsim\xc3\xa4\xc3\xa4n lordi Asrielia._NEWLINE_Tiet\xc3\xa4m\xc3\xa4tt\xc3\xa4 uhkaavasta vaarasta, lordi Asriel on rakentanut laboratorion, jossa h\xc3\xa4n tutkii toisesta maailmasta virtaavaa Tomua.\n_START_SECTION_\nVastaanotto\n_START_PARAGRAPH_\nKultainen kompassi menestyi Yhdysvaltain markkinoilla odotuksia heikommin ja sen tappiollisuutta on pidetty \xe2\x80\x9dviimeisen\xc3\xa4 kortena\xe2\x80\x9d, joka ajoi emoyhti\xc3\xb6 Time Warnerin lakkauttamaan New Linen ja sulauttamaan toiminnan Warner Brothersiin helmikuussa 2008. Elokuvan hyv\xc3\xa4 menestys ulkomailla ei auttanut, sill\xc3\xa4 New Line oli myynyt sen ulkomaiset levitysoikeudet etuk\xc3\xa4teen tuotantobudjetin katteeksi. J\xc3\xa4lkeenp\xc3\xa4in Weitz on syytt\xc3\xa4nyt studiota ja sen tekemi\xc3\xa4 leikkausp\xc3\xa4\xc3\xa4t\xc3\xb6ksi\xc3\xa4 elokuvan ep\xc3\xa4onnistumisesta. Weitzin kokemuksen mukaan studio ei my\xc3\xb6sk\xc3\xa4\xc3\xa4n tukenut h\xc3\xa4nen pyrkimyst\xc3\xa4\xc3\xa4n tehd\xc3\xa4 elokuvasovituksesta alkuper\xc3\xa4isteokselle uskollinen._NEWLINE_Kultainen kompassi voitti vuoden 2008 Oscar-gaalassa Oscarin parhaista erikoistehosteista, vastaehdokkainaan Transformers ja Pirates of the Caribbean: Maailman laidalla. Erikoistehosteiden lis\xc3\xa4ksi elokuva oli ehdokkaana my\xc3\xb6s parhaan lavastuksen kategoriassa.\n_START_SECTION_\nTuottamatta j\xc3\xa4\xc3\xa4neet jatko-osat\n_START_PARAGRAPH_\nJohtuen Kultaisen kompassin heikosta menestyksest\xc3\xa4 Yhdysvaltain markkinoilla ja maailmantalouden yleisest\xc3\xa4 laskusuhdanteesta suunnitelmat Pullmanin romaanin jatko-osien Salaper\xc3\xa4inen veitsi ja Maaginen kaukoputki sovittamisesta elokuviksi hyllytettiin._NEWLINE_Tammikuussa 2007 New Line palkkasi Hossein Aminin kirjoittamaan Salaper\xc3\xa4isen veitsen k\xc3\xa4sikirjoitusta, mutta jo tuolloin New Linen p\xc3\xa4\xc3\xa4johtaja Toby Emmerich korosti, ett\xc3\xa4 lopullinen p\xc3\xa4\xc3\xa4t\xc3\xb6s jatko-osista teht\xc3\xa4isiin vasta kuin olisi n\xc3\xa4hty, miten Kultainen kompassi menestyy lippuluukuilla. Viel\xc3\xa4 maaliskuussa 2008 tuottaja Deborah Forte vakuutti aikovansa saattaa my\xc3\xb6s toisen ja kolmannen osan valkokankaalle.'